**C DALIS. KONKRETUS PIRKIMAS DINAMINĖJE PIRKIMŲ SISTEMOJE**

**KELIŲ ŽENKLINIMO IR SAUGAUS EISMO PRIEMONIŲ ĮRENGIMO DARBŲ CENTRALIZUOTAS VIEŠASIS PIRKIMAS, TAIKANT DINAMINĘ PIRKIMO SISTEMĄ**

TURINYS

[I. SĄVOKOS 3](#_Toc526142060)

[II. BENDROSIOS NUOSTATOS 3](#_Toc526142061)

[III. PIRKIMO OBJEKTAS 5](#_Toc526142063)

[IV. PASIŪLYMŲ TEIKIMAS 5](#_Toc526142064)

[V. PASIŪLYMŲ VERTINIMAS 6](#_Toc526142065)

[VI. KONKRETAUS PIRKIMO PROCEDŪRŲ NUTRAUKIMAS 8](#_Toc526142066)

[VII. PIRKIMO SUTARTIES SUDARYMAS 9](#_Toc526142067)

[VIII. GINČŲ NAGRINĖJIMO TVARKA 9](#_Toc526142068)

PRIEDAI:

1 priedas. Kvietimas pateikti pasiūlymą (pateikiamas CVP IS kartu su DPS dokumentais iki pirmo Konkretaus pirkimo pradžios)

2 priedas. Pirkimo sutarties projektas (pateikiamas CVP IS kartu su DPS dokumentais iki pirmo Konkretaus pirkimo pradžios)

3 priedas. Ekonominio naudingumo vertinimo kriterijai (pateikiamas kiekvienam Konkrečiam pirkimui atskirai).

## SĄVOKOS

1.1. Vartojamos sąvokos ir trumpiniai:

|  |  |
| --- | --- |
|  |  |
| Konkretaus pirkimo dokumentai | CPO LT pateikiami arba nurodomi dokumentai, kuriuose numatytos sąlygos ir reikalavimai DPS tiekėjų dalyvavimui konkrečiame pirkime |
| Konkretus pirkimas | pirkimo procedūros, atliekamos sukurtos DPS pagrindu pagal Užsakovo nustatytas sąlygas ir skirtos sudaryti Pirkimo sutartis |
| Konkretaus pirkimo maksimali kaina | Užsakovo nurodoma bendra užsakomo pirkimo objekto kaina, kurią DPS tiekėjui viršijus jo pasiūlymas atmetamas |
| Konkretaus pirkimo objekto maksimalus įkainis  Konsoliduotas užsakymas | Užsakovo nurodoma pirkimo objekto atitinkamos sudedamosios dalies mato vieneto kaina, kurią (bent vieną) DPS tiekėjui viršijus jo pasiūlymas atmetamas  CPO kataloge Užsakovo / CPO LT pateiktos informacijos ir duomenų, reikalingų Pirkimui pagal apjungtą dviejų ar daugiau Užsakovų poreikį įsigyti pirkimo objektą, visuma. |
| Pasiūlymas | CPO LT DPS tiekėjo pateiktas pasiūlymas dėl konkretaus pirkimo |
| Pirkimo objektas | Užsakovo nurodyta ir konkretaus pirkimo dokumentuose įvardyta techninę specifikaciją atitinkanti prekė (-ės), paslaugos ar darbai, kurie yra Pirkimo sutarties dalykas |
| Pirkimo sutartis | sutartis, kurią įvykdžius konkretų pirkimą, sudaro DPS tiekėjas ir Užsakovas, vadovaudamiesi konkretaus pirkimo dokumentais |
| Užsakymas | Užsakovo CPO IS priemonėmis CPO LT pateiktos informacijos ir duomenų, reikalingų konkrečiam pirkimui atlikti, visuma |
| Užsakovas | Perkančioji organizacija arba perkantysis subjektas, pagal kurio CPO LT pateiktą užsakymą atliekamas konkretus pirkimas |

1.2. Kitos vartojamos sąvokos apibrėžtos VPĮ ir pirkimo dokumentų A dalyje.

## BENDROSIOS NUOSTATOS

2.1. Konkretus pirkimas vykdomas CPO LT sukurtos DPS pagrindu.

2.2. DPS pagrindu atlikdama kiekvieną Konkretų pirkimą dėl Pirkimo sutarties sudarymo, CPO LT vienu metu CPO IS susirašinėjimo priemonėmis išsiunčia kvietimus pateikti pasiūlymus visiems DPS tiekėjams dėl pirkimo objekto (jeigu pirkimas suskirstytas į kategorijas, kvietimai siunčiami tiems DPS tiekėjams, kurie priskirti atitinkamai kategorijai).

2.3. Konkretaus pirkimo procedūrose gali dalyvauti tik gavę leidimą dalyvauti DPS ir prie CPO IS prisijungę tiekėjai (detalios registracijos ir naudojimosi CPO IS elektroniniu katalogu instrukcijos pateikiamos CPO LT Katalogo tiekėjo registracijos instrukcijoje).

2.4. Konkretaus pirkimo vykdymui naudojamas CPO IS elektroninis katalogas. Visos DPS konkretaus pirkimo procedūros, bendravimas bei keitimasis informacija vykdomi naudojantis tik CPO IS priemonėmis.

2.5. Konkretaus pirkimo procedūras vykdo CPO LT pagal Užsakovo nurodytas ir konkretaus pirkimo dokumentuose nustatytas sąlygas bei reikalavimus.

2.6. Už CPO IS pateiktų užsakymo (konsoliduoto užsakymo) sąlygų ir reikalavimų teisingumą ir teisėtumą yra atsakingas Užsakovas.

2.7. Konkretaus pirkimo dokumentus sudaro (pagal pirmumo tvarką, išskyrus skelbimą apie pirkimą, kuris skirtas DPS sukūrimui – skelbime nurodyta informacija turi viršenybę kitų pirkimo dokumentų atžvilgiu, jei informacija jame ir kituose pirkimo dokumentuose skiriasi):

2.7.1. Kvietimas pateikti pasiūlymą;

2.7.2. Konkretaus pirkimo dokumentų paaiškinimai, patikslinimai;

2.7.3. Pirkimo dokumentų C dalis;

2.7.4. Pirkimo dokumentų A dalis;

2.7.5. Skelbimas apie pirkimą (DPS sukūrimas).

2.8. Vykdant konkretų pirkimą, vadovaujamasi Viešųjų pirkimų įstatymu ir kitais viešuosius pirkimus reglamentuojančiais teisės aktais ir konkretaus pirkimo dokumentais.

2.9. Gavęs kvietimą pateikti pasiūlymą, DPS tiekėjas CPO IS priemonėmis gali kreiptis į CPO LT dėl konkretaus pirkimo sąlygų patikslinimo ar paaiškinimo:

2.9.1. Prašymai paaiškinti pirkimo sąlygas gali būti pateikiami CPO IS susirašinėjimo priemonėmis ne vėliau kaip likus 8 dienoms (kalendorinėms) iki pasiūlymų pateikimo termino pabaigos. Tiekėjai turėtų būti aktyvūs ir pateikti klausimus ar paprašyti paaiškinti pirkimo dokumentus iš karto juos išanalizavę, atsižvelgdami į tai, kad, pasibaigus pasiūlymų pateikimo terminui, pasiūlymų turinio keisti nebus galima;

2.9.2. Atsakydama į kiekvieną DPS tiekėjo CPO IS priemonėmis pateiktą prašymą paaiškinti konkretaus pirkimo sąlygas, jeigu jis buvo pateiktas laiku, arba aiškindama, tikslindama pirkimo sąlygas savo iniciatyva, CPO LT turi paaiškinimus, patikslinimus ne vėliau kaip likus 4 dienoms iki pasiūlymų pateikimo termino pabaigos pranešti ir išsiųsti visiems DPS tiekėjams, kurie pakviesti pateikti pasiūlymus dėl konkretaus pirkimo. Jeigu taikomos VPĮ 62 straipsnio 6 dalies nuostatos, CPO LT gali suderinti kitą, negu šioje dalyje nurodytas, terminą. CPO LT, atsakydama DPS tiekėjui, kartu siunčia paaiškinimus ir visiems DPS tiekėjams, kurie pakviesti pateikti pasiūlymus dėl konkretaus pirkimo, bet nenurodo, kuris DPS tiekėjas pateikė prašymą paaiškinti pirkimo sąlygas.

2.10. Nesibaigus pasiūlymų dėl konkretaus pirkimo pateikimo terminui, CPO LT turi teisę savo iniciatyva paaiškinti, patikslinti konkretaus pirkimo dokumentus, laikantis 2.9.2 punkte nustatytų reikalavimų;

2.11. Mobilizacijos, karo, nepaprastosios padėties atveju ar kai Lietuvos Respublikos Vyriausybė, įvertinusi riziką, kad veiksniai, dėl kurių buvo ar gali būti paskelbta mobilizacija, įvesta karo ar nepaprastoji padėtis, kelia grėsmę nacionaliniam saugumui, yra priėmusi sprendimą dėl VPĮ 45 str. 21 dalies taikymo, jeigu CPO LT kils abejonių dėl tiekėjo nurodytos informacijos, įrodančios atitiktį šio įstatymo 45 straipsnio 21 dalies reikalavimams, detalizuotiems pirkimo dokumentų A dalies 6 priede „Reikalavimai mobilizacijos, karo ar nepaprastosios padėties atveju“, teisingumo, ji prašys ekonomiškai naudingiausią pasiūlymą pateikusio tiekėjo pateikti informaciją patvirtinančius šio įstatymo 51 straipsnio 12 dalyje nurodytus (vieną ar kelis), pirkimo dokumentų A dalies 6 priede „Reikalavimai mobilizacijos, karo ar nepaprastosios padėties atveju“ nurodytus ar kitus CPO LT priimtinus dokumentus. CPO LT šių dokumentų gali paprašyti ir iš visų tiekėjų bet kuriuo pirkimo procedūros metu, jeigu tai būtina siekiant užtikrinti tinkamą pirkimo procedūros atlikimą.

2.12. Jei iš pirkimo dokumentuose pateiktų duomenų būtų galima daryti prielaidą apie konkrečius pirkimo objekto modelius ar tiekimo šaltinius, konkrečius procesus, būdingus konkretaus tiekėjo tiekiamoms prekėms ar teikiamoms paslaugoms, ar prekių ženklus, patentus, tipus, konkrečią kilmę ar gamybą, standartus, sertifikatus ar techninius liudijimus laikoma, kad jie yra tik orientaciniai ir tiekėjai gali siūlyti lygiaverčius.

## PIRKIMO OBJEKTAS

3.1. Pirkimo objektas – Kvietimo pateikti pasiūlymą techninėje specifikacijoje apibūdinti darbai „Kelių ženklinimo ir saugaus eismo priemonių įrengimo darbai“

3.2. Perkami kiekiai nurodyti Kvietime pateikti pasiūlymą.

3.3. Atliekamas žaliasis pirkimas. Pirkimas vykdomas vadovaujantis Lietuvos Respublikos aplinkos ministro 2022 m. gruodžio 13 d. įsakymo Nr. D1-401 „Dėl Lietuvos Respublikos aplinkos ministro 2011 m. birželio 28 d. įsakymo Nr. D1-508 „Dėl Produktų, kurių viešiesiems pirkimams ir pirkimams taikytini Aplinkos apsaugos kriterijai, sąrašo, Aplinkos apsaugos kriterijų ir aplinkos apsaugos kriterijų, kuriuos perkančiosios organizacijos ir perkantieji subjektai turi taikyti pirkdami prekes, paslaugas ar darbus, taikymo tvarkos aprašo patvirtinimo“ pakeitimo“ 27.1 ir 27.2 punktais. Aplinkos apaugos kriterijai nustatyti Pirkimo dokumentų B dalyje „Techninė specifikacija“.

## PASIŪLYMŲ TEIKIMAS

4.1. DPS tiekėjai teikia pasiūlymus, vadovaudamiesi Kvietimu pateikti pasiūlymą ir kitais pirkimo dokumentais.

4.2. Pasiūlymai turi būti pateikti iki pasiūlymų pateikimo termino, nurodyto Kvietime pateikti pasiūlymus, pabaigos CPO IS priemonėmis. CPO LT turi teisę pratęsti pasiūlymo pateikimo terminą. Apie naują pasiūlymo pateikimo terminą CPO IS susirašinėjimo priemonėmis informuojami visi DPS tiekėjai, kuriems buvo išsiųstas kvietimas pateikti pasiūlymą.

4.3. Pateikdamas pasiūlymą, DPS tiekėjas sutinka su visomis pirkimo sąlygomis, nustatytomis pirkimo dokumentuose.

4.4. Pasiūlymas turi galioti 3 mėnesius nuo pasiūlymų pateikimo termino pabaigos. Pasiūlymui taikomas pasiūlymo galiojimo užtikrinimas – 150 Eur bauda, kurią DPS tiekėjas sumoka CPO LT, jei jis atsiima pasiūlymą pasibaigus pasiūlymų pateikimo terminui ar atsisako pasirašyti Pirkimo sutartį konkretaus pirkimo dokumentuose ir pasiūlyme nurodytomis sąlygomis.

4.5. Kiekvienas DPS tiekėjas gali pateikti tik vieną pasiūlymą Konkrečiam pirkimui, nepriklausomai nuo to, ar teikiant pasiūlymą jis bus atskiras tiekėjas, ar ūkio subjekto grupės partneris (jungtinės veikos sutarties šalis).

4.6. Pasiūlyme pateikiama ši informacija:

4.6.1. Pasiūlymo kaina pagal pirkimo dokumentuose nurodytus reikalavimus. Į pasiūlymo kainą turi būti įskaičiuotos visos tinkamam Pirkimo sutarties įgyvendinimui reikalingos išlaidos, rinkliavos ir mokesčiai.

4.6.2. Pirkimo sutarties vykdymui pasitelkiami subtiekėjai, kurių pajėgumais nesiremiama kvalifikacijai atitikti, įskaitant tuos, kurie buvo nurodyti teikiant paraišką, kai teikiant pasiūlymą jie yra žinomi. Kartu nurodoma kokiai Pirkimo sutarties daliai jie yra pasitelkiami.

4.6.3. Paraiškoje nurodyti ūkio subjektai (įskaitant subtiekėjus), sutarties vykdymui paskirti DPS tiekėjo darbuotojai ar asmenys, kurie bus įdarbinti Pirkimo sutarties vykdymui (ekspertai, specialistai), kurių pajėgumais remiamasi kvalifikacijai pagrįsti. Subtiekėjų atveju, kartu nurodoma, kokiai Pirkimo sutarties daliai jie yra pasitelkiami.

4.6.4. Patvirtinimas, kad EBVPD nurodyta informacija, kuri pateikta CPO LT, teikiant paraišką, yra nepasikeitusi.

4.6.5. Konfidenciali pasiūlymo informacija (tokią informaciją sudaro, visų pirma, komercinė (gamybinė) paslaptis ir konfidencialieji pasiūlymų aspektai). Visas DPS tiekėjo pasiūlymas negali būti laikomas konfidencialia informacija. DPS tiekėjui nenurodžius, kokia informacija yra konfidenciali, laikoma, kad konfidencialios informacijos pasiūlyme nėra. Informacija, kurią viešai skelbti įpareigoja Lietuvos Respublikos įstatymai, negali būti DPS tiekėjo nurodoma kaip konfidenciali.

4.7. Pateikęs pasiūlymą DPS tiekėjas iki pasiūlymo pateikimo termino pabaigos gali keisti (pateikdamas naują pasiūlymą) arba atšaukti savo pasiūlymą dėl Konkretaus pirkimo.

4.8. Už pateikto pasiūlymo duomenų teisingumą ir teisėtumą yra atsakingas DPS tiekėjas.

4.9. Pasiūlymai išlieka konfidencialūs iki pasiūlymų pateikimo termino pabaigos, o jų peržiūros galimybės neturi nei CPO LT, nei Užsakovas, nei kiti DPS tiekėjai.

## PASIŪLYMŲ vertinimas

*Susipažinimas su pateiktais pasiūlymais ir jų vertinimas*

5.1. Pradinis susipažinimas su pasiūlymais vykdomas naudojantis elektroninėmis priemonėmis.

5.2. Susipažįstant su pasiūlymais, atliekant pasiūlymų nagrinėjimo, vertinimo ir palyginimo procedūras, DPS tiekėjai ir jų atstovai nedalyvauja.

5.3. CPO LT konkretaus pirkimo procedūros metu netikrina kiekvieno DPS tiekėjo dėl pašalinimo pagrindų nebuvimą ir atitikimo kvalifikacijos reikalavimams patvirtinančių duomenų ar dokumentų, kurie buvo tikrinti paraiškų teikimo metu.

5.4. Jeigu DPS tiekėjas pateikė netikslius, neišsamius ar klaidingus dokumentus ar duomenis apie atitiktį pirkimo dokumentų reikalavimams arba šių dokumentų ar duomenų trūksta, CPO LT gali nepažeisdama lygiateisiškumo ir skaidrumo principų prašyti DPS tiekėją CPO IS susirašinėjimo priemonėmis šiuos dokumentus ar duomenis patikslinti, papildyti arba paaiškinti per CPO LT nustatytą protingą terminą. Duomenys ir (arba) dokumentai tikslinami, aiškinami ar papildomi vadovaujantis Viešųjų pirkimų tarnybos nustatytomis taisyklėmis[[1]](#footnote-1).

5.5. Kai pateiktame pasiūlyme nurodoma neįprastai maža kaina, CPO LT prašo DPS tiekėjo pateikti reikalingas pasiūlymo detales, įskaitant kainos sudedamąsias dalis ir skaičiavimus. DPS tiekėjo pasiūlyme nurodyta kaina visais atvejais laikoma neįprastai maža, jeigu ji yra 30 ir daugiau procentų mažesnė už visų DPS tiekėjų, kurių pasiūlymai neatmesti dėl kitų priežasčių ir kurių kaina neviršija Konkrečiam pirkimui skirtų lėšų, nustatytų Užsakovo užsakyme (konsoliduotame užsakyme), pasiūlytų kainų arba sąnaudų aritmetinį vidurkį.

*Pasiūlymo dėl Konkretaus pirkimo atmetimas*

5.6. Pasiūlymas dėl Konkretaus pirkimo atmetamas, jeigu (esant bent vienam iš šių atvejų):

5.6.1. DPS tiekėjas pasiūlymą pateikė ne CPO IS priemonėmis;

5.6.2. Pasiūlymą pateikęs DPS tiekėjas pašalinamas iš Konkretaus pirkimo procedūros dėl pašalinimo pagrindų buvimo arba DPS tiekėjas pateikė netikslius, neišsamius ar klaidingus dokumentus ar duomenis dėl DPS tiekėjo pašalinimo pagrindų nebuvimo ar šių dokumentų ar duomenų nepateikė ir, CPO LT prašant, jų nepateikė ar nepatikslino;

5.6.3. Pasiūlymą pateikęs DPS tiekėjas neatitinka nustatytų kvalifikacijos reikalavimų arba DPS tiekėjas pateikė netikslius, neišsamius ar klaidingus dokumentus ar duomenis dėl atitikties kvalifikacijos reikalavimams arba šių dokumentų ar duomenų nepateikė ir, CPO LT prašant, jų nepateikė ar nepatikslino;

5.6.4. Pasiūlymas neatitinka Konkretaus pirkimo dokumentuose nustatytų reikalavimų: pasiūlyta darbo projekto paslaugų kaina viršija nurodytą procentą;

5.6.5. DPS tiekėjas pateikė netikslius, neišsamius ar klaidingus dokumentus ar duomenis apie atitiktį pirkimo dokumentų reikalavimams arba šių dokumentų ar duomenų nepateikė ir, jei taikoma, CPO LT prašant jų nepateikė ar nepatikslino;

5.6.6. DPS tiekėjas per CPO LT nurodytą terminą neištaisė aritmetinių klaidų ir (ar) nepaaiškino pasiūlymo;

5.6.7. Pasiūlyta pasiūlymo kaina ir (ar) bent viena pirkimo objekto sudedamosios dalies mato vieneto kaina yra per didelė ir nepriimtina;

5.6.8. Buvo pasiūlyta neįprastai maža kaina ir DPS tiekėjas CPO LT prašymu nepateikė tinkamų pasiūlytos mažos kainos pagrįstumo įrodymų;

5.6.9. Mobilizacijos, karo, nepaprastosios padėties atveju ar kai Lietuvos Respublikos Vyriausybė, įvertinusi riziką, kad veiksniai, dėl kurių buvo ar gali būti paskelbta mobilizacija, įvesta karo ar nepaprastoji padėtis, kelia grėsmę nacionaliniam saugumui, yra priėmusi sprendimą dėl šios nuostatos taikymo, jeigu yra VPĮ 45 straipsnio 21 dalies 1, 2, 4, 5 punktuose numatytų sąlygų (kai taikoma).

*Laimėjusio pasiūlymo nustatymas*

5.7. CPO LT pagal pirkimo dokumentuose nurodytus kriterijus nustato laimėjusį ekonomiškai naudingiausią pasiūlymą, jeigu tenkinamos visos šios sąlygos:

5.7.1. Pasiūlymas atitinka kvietime pateikti pasiūlymą ir pirkimo dokumentuose nustatytus reikalavimus, sąlygas ir kriterijus;

5.7.2. Pasiūlymą pateikęs DPS tiekėjas nėra pašalintas vadovaujantis Viešųjų pirkimų įstatymo 46 straipsnio nuostatomis;

5.7.3. Pasiūlymą pateikęs DPS tiekėjas atitinka pirkimo dokumentuose nustatytus kvalifikacijos reikalavimus;

5.7.4. Pasiūlymą pateikęs DPS tiekėjas per CPO LT nustatytą terminą patikslino, papildė, paaiškino pasiūlymo informaciją vadovaujantis Viešųjų pirkimų tarnybos taisyklėmis[[2]](#footnote-2).

5.7.5. Pasiūlyta pasiūlymo kaina ir (ar) įkainis (jei taikoma) nėra per didelė ir nepriimtina;

5.7.6. Nėra Viešųjų pirkimų įstatymo 57 straipsnio 3 dalyje nustatytų aplinkybių dėl neįprastai mažos kainos;

5.7.7. Mobilizacijos, karo, nepaprastosios padėties atveju ar kai Lietuvos Respublikos Vyriausybė, įvertinusi riziką, kad veiksniai, dėl kurių buvo ar gali būti paskelbta mobilizacija, įvesta karo ar nepaprastoji padėtis, kelia grėsmę nacionaliniam saugumui, yra priėmusi sprendimą dėl šios nuostatos taikymo, jeigu nėra VPĮ 45 straipsnio 21 dalies 1, 2, 4, 5 punktuose numatytų sąlygų (kai taikoma).

5.7.8. Tiekėjas ar jo pasiūlymas atitinka pirkimo dokumentuose nustatytų reikalavimų ar CPO LT tiesiogiai taikomų reikalavimų, nustatytų įstatymuose, Europos Sąjungos Tarybos ar kituose reglamentuose, susijusių su nacionaliniu saugumu ir (ar) taikomomis ribojamosiomis priemonėmis (sankcijomis) tam tikrų valstybių atžvilgiu (kai taikoma).

5.8. Pasiūlymų eilė nustatoma ekonominio naudingumo mažėjimo tvarka. Tais atvejais, kai kelių DPS tiekėjų pasiūlymų ekonominis naudingumas yra vienodas, sudarant pasiūlymų eilę, pirmesnis į šią eilę įrašomas DPS tiekėjas, kurio pasiūlymas pateiktas anksčiausiai.

5.9. CPO LT ne vėliau kaip per 3 darbo dienas nuo pasiūlymų eilės sudarymo ir laimėjusio pasiūlymo nustatymo CPO IS priemonėmis DPS dalyvius informuoja apie konkretaus pirkimo procedūros rezultatus, praneša apie priimtą sprendimą dėl pirkimo sutarties sudarymo bei nurodo:

5.9.1. Nustatytą pasiūlymų eilę, laimėjusį tiekėją, informaciją, kad pirkimo sutarties sudarymo atidėjimo terminas netaikomas (vadovaujantis Viešųjų pirkimų įstatymo 86 straipsnio 8 dalies 2 punktu);

5.9.2. DPS tiekėjui, kurio pasiūlymas buvo atmestas, pasiūlymo atmetimo priežastis.

5.10. Jei priimamas sprendimas nesudaryti Pirkimo sutarties, minėtame pranešime nurodomos tokio sprendimo priežastys.

5.11. CPO LT gali nuspręsti laimėtoju nepripažinti ekonomiškai naudingiausią pasiūlymą pateikusį DPS tiekėją, jeigu paaiškėja, kad pasiūlymas neatitinka Viešųjų pirkimų įstatymo 17 straipsnio 2 dalies 2 punkte nurodytų aplinkos apsaugos, socialinės ir darbo teisės įpareigojimų.

## KONKRETAUS PIRKIMO PROCEDŪRŲ NUTRAUKIMAS

6.1. Bet kuriuo metu iki Pirkimo sutarties sudarymo CPO LT turi teisę savo ar Užsakovo iniciatyva (jam pateikus CPO LT pagrįstą prašymą) nutraukti pradėtas Konkretaus pirkimo procedūras, jeigu atsirado aplinkybių, kurių nebuvo galima numatyti (įskaitant CPO IS gedimus) arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas Užsakovo poreikių neatitinkantis pirkimo objektas.

6.2. CPO LT privalo nutraukti pradėtas pirkimo procedūras, jeigu buvo pažeisti Viešųjų pirkimų įstatymo 17 straipsnio 1 dalyje nustatyti principai ir atitinkamos padėties negalima ištaisyti.

6.3. Apie Konkretaus pirkimo nutraukimą informuojami visi DPS tiekėjai, kuriems buvo išsiųstas kvietimas pateikti pasiūlymą dėl Konkretaus pirkimo

1. .

## 

## PIRKIMO SUTARTIES SUDARYMAS

7.1. Įvykus Konkrečiam pirkimui ir Užsakovui CPO IS gavus pranešimą apie Konkretų pirkimą laimėjusį DPS tiekėją, Užsakovas su juo sudaro Pirkimo sutartį. Įvykdžius Pirkimą pagal konsoliduotą užsakymą, kiekvienas Užsakovas sudaro atskirą Pirkimo sutartį su laimėjusiu DPS tiekėju. Tuo tikslu CPO IS Užsakovui yra suformuojama elektroninė Pirkimo sutarties forma pagal prie pirkimo dokumentų C dalyje pridedamą Pirkimo sutarties projektą.

7.2. Užsakovas ne vėliau kaip per 5 (penkias) darbo dienas nuo CPO IS gauto pranešimo apie laimėjusį DPS tiekėją, pasirašo Pirkimo sutartį ir pateikia ją DPS tiekėjui pasirašyti.

7.3. DPS tiekėjas, kurio pasiūlymas pripažintas laimėjusiu, ne vėliau kaip per 5 (penkias) darbo dienas nuo Užsakovo pasirašytos Pirkimo sutarties gavimo dienos, pasirašo Pirkimo sutartį ir grąžina ją Užsakovui. Kviesdamas pasirašyti Pirkimo sutartį, Užsakovas gali numatyti Tiekėjui ir trumpesnį Pirkimo sutarties pasirašymo terminą.

7.4. Jei DPS tiekėjas, kurio pasiūlymas buvo pripažintas laimėjusiu ir, kuriam buvo pasiūlyta sudaryti pirkimo sutartį, raštu atsisako ją sudaryti arba per 7.3 punkte numatytą terminą Pirkimo sutarties nepasirašo, arba atsisako ją sudaryti VPĮ ir pirkimo dokumentuose nustatytomis sąlygomis, laikoma, kad jis atsisakė sudaryti Pirkimo sutartį. Tokiu atveju arba jeigu DPS tiekėjas iki Užsakovo nurodyto termino nepateikia pirkimo dokumentuose nustatyto pirkimo sutarties įvykdymo užtikrinimą patvirtinančio dokumento arba neįvykdo kitų Pirkimo sutartyje nustatytų jos įsigaliojimo sąlygų, sudaryti Pirkimo sutartį siūloma DPS tiekėjui, kurio pasiūlymas pagal nustatytą pasiūlymų eilę yra pirmas po DPS tiekėjo, atsisakiusio sudaryti Pirkimo sutartį, nepateikusio Pirkimo sutarties įvykdymo užtikrinimo ar neįvykdžiusio kitų pirkimo sutarties įsigaliojimo sąlygų, jeigu tenkinamos VPĮ 45 straipsnio 1 dalyje išdėstytos sąlygos.

7.5. DPS tiekėjas, atsisakęs sudaryti Pirkimo sutartį, moka CPO LT 4.4 punkte numatytą baudą.

7.6. Sudarius Pirkimo sutartį, Konkretaus pirkimo procedūros pasibaigia.

7.7. DPS tiekėjas, su kuriuo Užsakovas pasirašo Pirkimo sutartį, įsipareigoja sumokėti Lietuvos Respublikos ekonomikos ir inovacijų ministro 2019 m. gruodžio 16 d. įsakymu Nr. 4-724 „Dėl Viešosios įstaigos CPO LT Paslaugų kainų ir tarifo nustatymo“ (toliau – Įsakymas) nustatytą įkainį už CPO LT teikiamas paslaugas (pakeitus Įsakymą, taikoma aktuali Įsakymo redakcija ar pakeistą teisinį reguliavimą nustatantys teisės aktai) (Įsakymas skelbiamas CPO LT interneto svetainėje).

7.8. CPO LT neatsako už DPS tiekėjo patirtus nuostolius Užsakovui atsisakius sudaryti Pirkimo sutartį su laimėjusį pasiūlymą pateikusiu DPS tiekėju.

7.9. DPS tiekėjui laimėjus Konkretų pirkimą ir atsisakius sudaryti Pirkimo sutartį su užsakymą pateikusiu Užsakovu, DPS tiekėjas prisiima visą atsakomybę už dėl tokių jo veiksmų (neveikimo) Užsakovo patirtus nuostolius.

7.10. Užsakovui atsisakius sudaryti Pirkimo sutartį, DPS tiekėjas turi teisę kreiptis į Užsakovą dėl nuostolių atlyginimo.

## GINČŲ NAGRINĖJIMO TVARKA

8.1. Tiekėjas, kurio nuomone CPO LT nesilaikė Viešųjų pirkimų įstatymo reikalavimų ir tuo pažeidė ar pažeis jo teisėtus interesus, VPĮ VII skyriuje nustatyta tvarka gali kreiptis į apygardos teismą, kaip pirmosios instancijos teismą.

8.2. Tiekėjas, norėdamas iki sutarties sudarymo teisme ginčyti CPO LT sprendimus ar veiksmus, pirmiausia elektroninėmis priemonėmis turi pateikti pretenziją CPO LT.

8.3. Pretenzijos pateikimo CPO LT, prašymo pateikimo ar ieškinio pareiškimo teismui terminai nustatyti VPĮ 102 straipsnyje.

8.4. CPO LT nagrinėja tik tas Tiekėjų pretenzijas, kurios pateiktos VPĮ 102 straipsnio 1 dalyje nustatytais terminais ir gautos iki Pirkimo sutarties sudarymo dienos.

1. [Pasiūlymų patikslinimo, papildymo ar paaiškinimo taisyklės](https://e-tar.lt/portal/lt/legalAct/66ae9a80883011ed8df094f359a60216/asr). [↑](#footnote-ref-1)
2. <https://e-tar.lt/portal/lt/legalAct/66ae9a80883011ed8df094f359a60216/asr> [↑](#footnote-ref-2)